Omnibus præsentes litteras inspecturis, Herveius, comes Nivern., salutem. Noverint universi quod cum causa verteretur inter Sonium et Aquin fratrem suum, judeos meos de Tornodoro, ex una parte, et Baudin et Jacob, fratres eorumdem, judeos nobilium dominæ Blanchæ, comitissæ Campaniæ, ex altera, super mobilibus suis, ad ultimum inter se pacificatum fuit in hunc modum: quod prænominati Sonius et Aquin haberent medietatem mobilis totius; dicti autem Baudinus et Jacob, medietatem aliam rehaberent. Hanc autem confœderationem pacis ac vinculum ego, dictus comes, et nobilis comitissa Campaniæ voluimus et laudavimus, salvis tamen costumis et jurisdictionibus comitatus Nivernensis, Autissiodorensis, Tornodorensis et Campaniæ, quæ antecessores nostri suis temporibus tenuerunt; nec pro pace ista in jam dictis comitatibus costuma aliquod detrimentum accipiet vel augmentum. Quod ut ratum habeatur, præsentes litteras sigilli nostri munimine fecimus roborari. Actum, Autissiodor., anno Gratie millesimo ducentesimo vicesimo, mense augusto.